CELEX: 32020D1202
Language: bg
Date: 2020-08-14 00:00:00
Title: Решение за изпълнение (ЕС) 2020/1202 на Комисията от 14 август 2020 година за прекратяване на антидъмпинговата процедура по отношение на вноса на щифтове и телчета с произход от Китайската народна република и за наблюдение на вноса на щифтове и телчета с произход от Китайската народна република

17.8.2020   
               
               
                  BG
               
               
                  Официален вестник на Европейския съюз
               
               
                  L 269/40
               
            
         РЕШЕНИЕ ЗА ИЗПЪЛНЕНИЕ (ЕС) 2020/1202 НА КОМИСИЯТА
         от 14 август 2020 година
         за прекратяване на антидъмпинговата процедура по отношение на вноса на щифтове и телчета с произход от Китайската народна република и за наблюдение на вноса на щифтове и телчета с произход от Китайската народна република
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1), и по-специално член 9, параграф 1 от него,
         като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (2), и по-специално член 56, параграф 5 от него,
         като има предвид, че:
         1.   ПРОЦЕДУРА
         
         
                     (1)
                  
                  
                     На 18 декември 2019 г. Европейската комисия започна антидъмпингова процедура по отношение на вноса на щифтове и телчета с произход от Китайската народна република, като за целта публикува известие за започване на процедура в Официален вестник на Европейския съюз (3).
                  
               
                     (2)
                  
                  
                     Разследването започна вследствие на жалба, подадена от шестима производители от ЕС: Atrom Impex srl (Румъния), Bizon Int. Sp. z.o.o. (Полша), Ergo Staples (Хърватия), Grupodesa (Испания), Omer SpA (Италия) и Velo srl (Италия) („жалбоподателите“), които представляват над 50 % от общото производство на щифтове и телчета в Съюза. В жалбата се съдържаха доказателства за дъмпинг и произтичаща съществена вреда, което се счете за достатъчно основание за започване на разследването.
                  
               
                     (3)
                  
                  
                     В известието за започване на процедурата Комисията прикани заинтересованите страни да се свържат с нея, за да вземат участие в разследването. Освен това Комисията изрично информира жалбоподателите, другите известни производители от Съюза, известните производители износители и китайските органи, известните вносители, доставчиците и ползвателите, търговците, както и сдруженията, за които е известно, че са засегнати, за започване на разследването и ги прикани да вземат участие.
                  
               
                     (4)
                  
                  
                     Всички заинтересовани страни имаха възможност да изразят становището си по започването на разследването и да поискат изслушване от Комисията и/или служителя по изслушванията при търговските процедури в сроковете, определени в известието за започване на процедурата.
                  
               2.   ОТТЕГЛЯНЕ НА ЖАЛБАТА И ПРЕКРАТЯВАНЕ НА ПРОЦЕДУРАТА
         
         
                     (5)
                  
                  
                     На 24 юни 2020 г. жалбоподателите уведомиха Комисията, че оттеглят жалбата си.
                  
               
                     (6)
                  
                  
                     В съответствие с член 9, параграф 1 от Регламент (ЕС) 2016/1036, ако се оттегли жалбата, процедурата може да се прекрати, освен когато прекратяването не е в интерес на Съюза.
                  
               
                     (7)
                  
                  
                     При разследването не бяха установени съображения, които да сочат, че продължаването на процедурата е в интерес на Съюза. Същевременно Комисията взе предвид също така решението от 26 май 2020 г. на Министерството на търговията на САЩ по антидъмпингово и антисубсидийно разследване във връзка с вноса на определени стоманени телчета от Китайската народна република, които са продуктови видове на разглеждания продукт. Предвид на евентуалния риск от пренасочване на търговските потоци Комисията ще разгледа статистическите данни за тенденциите във връзка с китайския внос на разглеждания продукт за период от 24 месеца след публикуване на настоящото решение. Това ще даде възможност на Комисията да оцени евентуалната необходимост от започване на ново разследване съгласно изискванията по основния регламент.
                  
               
                     (8)
                  
                  
                     Поради това Комисията стигна до заключението, че антидъмпинговата процедура по отношение на вноса в Съюза на щифтове и телчета с произход от Китайската народна република следва да се прекрати без налагане на мерки.
                  
               
                     (9)
                  
                  
                     Заинтересованите страни бяха съответно информирани и им беше предоставена възможност да представят коментари. Нито една от тях не възрази срещу прекратяване на процедурата.
                  
               
                     (10)
                  
                  
                     Настоящото решение е в съответствие със становището на комитета, създаден съгласно член 15, параграф 1 от Регламент (ЕС) 2016/1036, и Комитета по Митническия кодекс, учреден в съответствие с член 285 от Регламент (ЕС) № 952/2013,
                  
               ПРИЕ НАСТОЯЩОТО РЕШЕНИЕ:
         
            Член 1
            Антидъмпинговата процедура по отношение на вноса на щифтове и телчета, класирани понастоящем в кодове по КН ex 7317 00 20, ex 7317 00 60, ex 7317 00 80, ex 7326 20 00, ex 7616 10 00, 8305 20 00 и ex 8308 10 00 (кодове по ТАРИК 7317002040, 7317006040, 7317008040, 7326200040, 7616100040 и 8308100040) и с произход от Китайската народна република, се прекратява.
         
         
            Член 2
            Посочените в член 1 кодове по ТАРИК или които и да е съответни кодове в бъдеще остават отворени за период от 24 месеца след публикуване на настоящото решение, за да се даде възможност на Комисията да проследи статистическите данни за тенденциите във връзка с вноса на щифтове и телчета в съответствие с член 56, параграф 5 от Регламент (ЕС) № 952/2013.
         
         
            Член 3
            Настоящото решение влиза в сила в деня след деня на публикуването му в Официален вестник на Европейския съюз.
            
         
         
            Съставено в Брюксел на 14 август 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 176, 30.6.2016 г., стр. 21.
         
            (2)  ОВ L 269, 10.10.2013 г., стр. 1.
         
            (3)  ОВ C 425, 18.12.2019 г., стр. 21.